Predkladacia správa

	Materiál sa predkladá v súlade s Plánom práce vlády SR úlohou č.6/marec a v súvislosti s účasťou SR v programe Európskej únie  Európsky rok rovnakých príležitostí pre všetkých (2007) na ceste k spravodlivej spoločnosti. Rada EÚ a Európsky parlament v decembri 2005 dosiahli v prvom čítaní dohodu o návrhu rozhodnutia Európskej komisie vyhlásiť rok 2007 za Európsky rok rovnakých príležitostí pre všetkých (2007) na ceste k spravodlivej spoločnosti. Formálne prijatie rozhodnutia sa predpokladá na májovom zasadnutí Európskeho parlamentu. 
	Všeobecným cieľom európskeho roku 2007 je vytvorenie platformy na zvýšenie povedomia širokej verejnosti o súdržnejšej spoločnosti, ktorá si cení rozmanitosť a uplatňuje základné acquis v oblasti rovnosti a antidiskriminácie. V dlhodobom aspekte prispeje európsky rok 2007 k správnej a jednotnej aplikácii legislatívneho rámca EÚ v celej Európe a k získaniu aktívnej podpory verejnosti pre antidiskriminačnú legislatívu a legislatívu rovnosti. Základné informácie o implementácii európskeho roku 2007 sú obsiahnuté v liste generálneho direktoriátu pre zamestnanosť, sociálne záležitosti a rovnosť príležitostí Európskej komisie, ktorý tvorí prílohu tohto materiálu. 
Materiál zakladá rámec pre zabezpečenie implementácie európskeho roku 2007 a účasť SR v tomto programe. Obsahuje informácie o jeho cieľoch, spôsobe implementácie a financovaní. Na základe predloženého materiálu bude Úrad vlády SR (sekcia ľudských práv a menšín) ustanovený za vnútroštátny vykonávací orgán (VVO), ktorý bude zabezpečovať organizáciu európskeho roku 2007 v SR a koordináciu na celoeurópskej úrovni, stanoví priority európskeho roku 2007 a pripraví národnú stratégiu a plán aktivít, ktoré budú v súlade s cieľmi obsiahnutými v rozhodnutí Európskeho parlamentu a Rady EÚ. Zástupca VVO sa bude zúčastňovať za SR na zasadnutiach poradného výboru Európskej komisie. Keďže si implementácia ideí rovnakých príležitostí pre všetkých vyžaduje účasť relevantných národných aktérov, do prípravy európskeho roku 2007 v SR bude zapojená štátna správa, národný orgán pre rovnaké zaobchádzanie, sociálni partneri a mimovládne organizácie. 
Podľa dokumentu v prílohe bude na financovanie európskeho roku 2007 z rozpočtu ES vyčlenená pre SR suma 150 tisíc EUR. Tieto prostriedky budú pridelené SR za predpokladu zabezpečenia spolufinancovania a na základe úspešnej účasti SR v obmedzenej výzve na predkladanie návrhov projektov vyhlásenej Európskou komisiou pre vnútroštátne vykonávacie orgány. Spolufinancovanie zo strany SR predstavuje 50 percent a bude riešené požiadavkou ÚV SR na zvýšenie výdavkov v rámci návrhu prioritných výdavkových titulov kapitoly na rok 2007. Táto požiadavka bude uplatnená v rámci rokovaní vlády o prioritných výdavkových tituloch jednotlivých rozpočtových kapitol na rok 2007. 
Materiál bol predmetom medzirezortného pripomienkového konania. Nemá ekonomický, ani environmentálny vplyv, vplyv na zamestnanosť či podnikateľské prostredie. Predkladaný materiál má vplyv na štátny rozpočet v zmysle požiadavky zabezpečenia  spolufinancovania v roku 2007 v celkovej výške 5,7 mil. Sk.